Rooksein stuur klankseine op Top-20Die nuwe Afrikaanse musiekgroep Rooksein maak vandeesweek hulle toetrede tot die Maroela Media Afrikaanse Top-20 in die 20ste plek met hulle nuwe enkelsnit, “Kyk na my hart”. Rooksein bestaan uit Megan Danner, Dian Maritz en Renier van der Westhuizen. Laasgenoemde is ook die broer van die gewilde jong sangeres Bernice West. Hy het ook help skryf aan van Bernice West se liedjies wat in haar debuutalbum ingesluit is. “Daar is soveel kere dat ŉ mens aanhoudend seerkry en daar word misgekyk hoe spesiaal jy eintlik is. Soms moet dit eers sleg met ŉ mens gaan voordat dit kan beter gaan,” verduidelik die groep die boodskap van die liedjie én musiekvideo. Die video is Vrydag bekendgestel en het reeds bykans 17 500 trefslae op YouTube gehad. “Jy, jou hart en jou siel is spesiaal en bitter besonders net soos wat jy is. Leer uit jou foute, aanvaar aanspreeklikheid, hou op in die gemak van seer vasgevang bly, groei as mens en word sterker.” Riaan Benadé se “Gooi nog ’n whiskey” bly vir die tweede week in die no. 1-posisie. In vandeesweek se Maroela Media Afrikaanse Top-20 is daar agt snitte wat styg, nege wat daal en twee wat onveranderd bly en een nuwe enkelsnit wat die treffersparade betree.